VDSS Sklep Pdp 954/2017
Sodna praksa Višjega delovnega in socialnega sodišča, 2018-01-24

Oddelek za individualne in kolektivne delovne spore

Marko Hafner (preds.), mag. Aleksandra Hočevar Vinski (poroč.), Ruža Križnar Jager

Drži pritožbena navedba tožene stranke, da je v pripravljalni vlogi z dne 23. 10. 2017 priglasila stroške postopka v zvezi s sestavo te vloge. To pomeni, da je napačno razlogovanje sodišča prve stopnje, da tožena stranka sama krije svoje stroške postopka zato, ker jih ni priglasila.

I. Pritožbi se ugodi in se izpodbijani del sodbe spremeni tako, da je tožeča stranka dolžna toženi stranki v roku 8 dni povrniti stroške prvostopenjskega postopka v višini 214,17 EUR.

II. Tožeča stranka je dolžna toženi stranki v roku 8 dni povrniti pritožbene stroške v višini 262,40 EUR.

1. Sodišče prve stopnje je zavrnilo tožbeni zahtevek na plačilo odpravnine, regresov za letni dopust, odškodnine za čas odpovednega roka (I. točka izreka). Odločilo je še, da vsaka stranka krije svoje stroške postopka (II. točka izreka).

2. Tožena stranka se pritožuje zoper del II. točke izreka sodbe, da krije sama svoje stroške postopka. Navaja, da je sodišče napačno razlogovalo, da ni priglasila stroškov postopka. Priglasila jih je v pripravljalni vlogi z dne 23. 10. 2017, in sicer za sestavo te vloge v višini 172,13 EUR, pavšalne materialne stroške v višini 3,44 EUR, povečano za 22 % DDV. Zato predlaga, da ji pritožbeno sodišče te stroške prizna. Priglaša tudi pritožbene stroške.

4. Pritožbeno sodišče je preizkusilo izpodbijano odločitev o stroških postopka tožene stranke v mejah uveljavljanih pritožbenih razlogov, pri čemer je po uradni dolžnosti pazilo na absolutne bistvene kršitve določb postopka, naštete v drugem odstavku 350. člena Zakona o pravdnem postopku (ZPP, Ur. l. RS, št. 26/99 in nasl.), ter na pravilno uporabo materialnega prava.

5. Drži pritožbena navedba tožene stranke, da je v pripravljalni vlogi z dne 23. 10. 2017 priglasila stroške postopka v zvezi s sestavo te vloge. To pomeni, da je napačno razlogovanje sodišča prve stopnje, da tožena stranka sama krije svoje stroške postopka zato, ker jih ni priglasila.

6. Ker je tožena stranka v sporu uspela, ji je tožnik dolžan povrniti priglašene stroške postopka (prvi odstavek 154. člena ZPP), ki po določbah Odvetniške tarife (OT, Ur. l. RS, št. 2/2015) znašajo: za sestavo pripravljalne vloge 172,13 EUR, 2 % materialni stroški v višini 3,44 EUR, 22 % DDV v višini 38,60 EUR, kar skupno znaša 214,17 EUR. Izpolnitveni rok se določi v skladu z 29. členom Zakona o delovnih in socialnih sodiščih (Ur. l. RS, št. 2/2004 in nasl.).

7. Podlaga spremembe je v 3. točki 365. člena ZPP v zvezi s 358. členom ZPP.

8. Ker je tožena stranka s pritožbo uspela (prvi odstavek 154. in 165. člen ZPP), se ji po določbah OT priznajo tudi priglašeni pritožbeni stroški: za sestavo pritožbe 114,75 EUR, 22 % DDV v višini 25,25 EUR, sodna taksa v višini 122,40 EUR, kar skupno znaša 262,40 EUR in se naloži tožniku v povračilo, prav tako v roku 8 dni.

Zakon o pravdnem postopku (1999) - ZPP  - člen 154, 154/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.